**Nacionālais Kino centrs piedāvā**

**Latvijas filmu Rudens maratons**

**2022**

**SEPTEMBRIS**

**8.09. – SEMA CEĻOJUMI** (absurda pasaka, režisors **Aiks Karapetjans**, studija *Mistrus Media*)

Eiropietis Sems meklē sava tēva saknes un nonāk absurda pasaulē – kādas zemnieku ģimenes gūstā, no kura viņu var izglābt tikai viens mazs sivēns….

Lomās– Kevins Jansenss (Beļģija), Laura Siliņa, Aigars Vilims, Normunds Griestiņš u. c.

**14.09. – SUFLIERIS** (vēsturisks trilleris, režisors **Margus Paju**, Latvija / Igaunija, *Film Angels Productions*)

1939. gada augusts, pēc nedēļas sāksies Otrais pasaules karš. Nogalināts Igaunijas militārā izlūkdienesta aģents, kurš vadīja pretpadomju spiegošanas departamentu; jāatrod nodevējs.

Lomās – Kaspars Znotiņš, Agnese Budovska, Prīts Voigemasts, Elmo Nīganens u. c.

**21.09. – MĪLULIS** (attiecību drāma, režisors **Staņislavs Tokalovs**, studija *Tasse Film*)

Jauns un ambiciozs maksātnespējas administrators Matīss pēc draudzenes nāves pēkšņi spiests uzņemties atbildību par viņas dārgo īpašumu un desmit gadus veco meitu Paulu. Filmas autori uzskata, ka „nežēlīgā kapitālisma” apstākļos Latvijā uzaugusi vesela „mīluļu paaudze” ar līdzīgu attieksmi pret dzīvi.

Lomās – Kārlis Arnolds Avots, Paula Lābane, Kristīne Krūze u. c.

**29.09. – MAMMA VĒL SMAIDA** (melnā komēdija, režisore **Elza Gauja**, studija *Riverbed*)

Trīs māsas ar dažādiem raksturiem pēkšņi spiestas risināt kopīgu problēmu – kādā Eiropas valstī nomirusi viņu mamma, meitas grib viņu guldīt Latvijas zemē, bet oficiālām procedūrām naudas nav…. tāpēc sākas ceļojums cauri Eiropai ar mašīnu un mammu jumta bagāžniekā.

Lomās – Anta Aizupe, Baiba Broka, Daiga Kažociņa, Jānis Skutelis, Matīss Budovskis u. c.

**OKTOBRIS**

**3.10. – UPURGA** (mitoloģisks trilleris dabā, režisors **Uģis Olte**, studija *VFS Films*)

Piedzīvojumu gids Andrejs mežonīgas upes ielejā pazaudē savu māsu un viņas kolēģus – reklāmu filmēšanas grupu. Viņi nezina, ka šajā ielejā rudeņos uzplaukst dabas parādība, kam piemīt neprātīgs spēks.

Lomās – Igors Šelegovskis, Inga Tropa, Elvita Ragovska, Reinis Boters, Morten Traavik, Uģis Prauliņšu. c.

**4.10. – ZEMNIEKI** (vērojums Latvijā, režisors **Ivars Seleckis**, studija *Mistrus Media*)

Dokumentālā kino klasiķis Ivars Seleckis, kuram septembrī apritēs 88, kopš filmas *Apcirkņi* (1973) ik pēc 10-15 gadiem uzņem pilnmetrāžas dokumentālo filmu par Latvijas laukiem, ieinteresēti sekojot, kā mainās valsts un tās ļaudis.

**13.10. – MANS LAULĪBU PROJEKTS** (animācijas mūzikls, rež. **Signe Baumane**, *Studija Lokomotīve*)

Jauna sieviete Zelma pieaug un meklē mīlestību, mītiskās Sirēnas māca tiekties pēc ideālās laulības, taču ilūzijas sabrūk, kad Bioloģija ar saviem hormonu un neironu signāliem sāk iespaidot Zelmas uzvedību un emocijas.

Balsis – Laura Čaupale, Guna Zariņa, Edgars Samītis, Dainis Grūbe, *Trio Limonāde*, Linda Leen u.c.

**14.10. – NEONA PAVASARIS** (jauniešu drāma, režisors **Matīss Kaža**, studija *Trickster Pictures*)

Studentes Laines vecāki šķiras, viņai jāuzņemas atbildība par mazo brāli, bet Laine nonāk Rīgas pagrīdes reivu scēnā, kur iemīlas reiverē Gundā un nododas bezmiega naktīm un trakām ballītēm, pakāpeniski zaudējot saikni ar realitāti.

Lomās – Marija Luīze Meļķe, Grēta Trušiņa, Gerds Lapoška, Jānis Skutelis u. c.

**21.10. – MĀSAS** (pusaudžu adopcijas stāsts, režisore **Linda Olte**, studija *Trickster Pictures*)

Māsas Diāna un Anastasija varētu pamest bērnu namu, jo viņas grib adoptēt amerikāņu ģimene, turklāt uzrodas arī sen neredzētā abu meiteņu māte, bet māsām ir katrai savi, pilnīgi atšķirīgi plāni.

Lomās – Emma Skirmante, Gerda Aljēna, Iveta Pole u. c.

Riga IFF programmā vēl - **DZIESMAS LAPSAI** (mitoloģisks mīlasstāsts, režisors **Kristijonas Vildžiūnas**,Latvija / Lietuva, studija *Lokomotīve*)

Pēc draudzenes nāves rokdziedātājs Daiņus noslēdzas vientulībā un ilgojas tikties ar zaudēto mīļoto – tas iespējams sapņu pasaulē, atbalsojot mītu par Orfeju un Eiridīki.

 Lomās – Sauļus Bareiķis, Agnese Budovska, Lukas Malinauskas u. c.

Riga IFF programmā vēl - **SNAUDOŠAIS ZVĒRS** (pusaudžu drāma, režisors **Jāks Kilmi**,Latvija / Igaunija, studija *Lokomotīve*)

Kristjans un viņa draugi vienmēr spēlējas pamestas fabrikas drupās, sargs Elmars viņus vienmēr dzen prom. Kad notiek nelaime, bērni varētu Elmaram palīdzēt, bet Kristjanu tad uzskatīs par nodevēju…

Lomās – Nilss Jāgups Englands, Laura Vahtre, Rebeka Kaska, Una Marta Soms, Kimi Reiko Pilipenko u. c.

**NOVEMBRIS**

**2.11. – MĀTES PIENS** (paaudžu drāma, režisore **Ināra Kolmane**, studija *Deviņi*)

Noras Ikstenas populārā romāna ekranizācija – mātes un meitas cīņa ar dzīvi zem padomju totalitārā režīma sloga.

Lomās – Maija Doveika, Rūta Kronberga, Elīna Vaska, Indra Briķe, Zane Bierande u. c.

**4.11. – 1960. GADA MEITENES** (klasesbiedrenes toreiz un tagad, režisore **Una Celma**, studija *Fenixfilm*)

Skolotājas Lapaines klases meitenes satiekas katru gadu martā. Tā bija 1995. gadā, kad režisore pirmoreiz filmēja savas klasesbiedrenes, un tā ir tagad, kad visām jau ap 60…

**8.11. – ĒTERA PERSONĪBA. GUNĀRS JĀKOBSONS** (personības portrets, režisore **Ināra Kolmane**, studija *Deviņi*)

Gunāra Jakobsona pirmā reportāža Latvijas Radio izskanēja 1954. gadā, un kopš tā laika viņa balss kļuvusi leģendāra. Ziņu diktors, sporta komentētājs, *Mikrofona* dziesmu aptaujas vadītājs un idejas autors – profesionālis ar gandrīz 70 gadus garu darba stāžu, un joprojām ēterā…

**10.11. – JANVĀRIS** (jauns cilvēks vēstures griežos, režisors **Viesturs Kairišs**, studija *Mistrus Media*)

Personīga filma par 1991. gada barikāžu mēnesi, kad izšķīrās Baltijas valstu neatkarības liktenis un Jazis paņēma rokās kinokameru, atbrīvojot arī savu brīvību no ieilgušā sprosta.

Lomās – Kārlis Arnolds Avots, Alise Danovska, Baiba Broka, Juhans Ulfsaks u. c.

**16.11. – CIRCENĪŠA ZIEMASSVĒTKI** (komēdija ģimenei, režisors **Aigars Grauba**, studija *Platforma*)

Policista ģimenē pirms svētkiem briest skandāls, bet lauku mājā pēkšņi uzrodas Ziemassvētku vecītis, kuru bērni iesaista ģimenes glābšanas plānā. Un neviens nezina, ka patiesībā viņš ir izbēdzis cietumnieks…

Lomās – Kaspars Kārkliņš, Inga Tropa-Fišere, Jānis Vimba u. c.

**ap 7.11. – VESMAŅA ATGRIEŠANĀS** (politikas vēsture, režisors **Raitis Ābele**, *Centrums*)

Saeimas sanākšanas simtgadē – dokumentāla filma par Latvijas Republikas Satversmes tēvu un pirmo Saeimas prezidentu Fridrihu Vesmani (1875–1941).

vēl novembrī - **GUNĀRS ASTRA. PRET STRAUMI** (vēsturisks varoņstāsts, režisore **Liene Laviņa-Kalnaelle**, *Skuba Films*)

Biogrāfisks stāsts par unikālu personību ar nesalaužamu garu un stipru mugurkaulu – Gunārs Astra (1931–1988) drosmīgi rīkojās saskaņā ar savu sirdsbalsi, būdams pārliecināts, ka Latvija reiz būs brīva.

vēl novembrī - **PODNIEKS PAR PODNIEKU** (leģendāra personība, režisore **Anna Viduleja**, Jura Podnieka studija)

Juris Podnieks (1950–1992) ir viens no pasaulē pazīstamākajiem Latvijas dokumentālistiem. Kur slēpās viņa fenomens? Arhīva materiālos Juris stāsta pats.

**DECEMBRIS**

**1.12. – ZIEMASSVĒTKI DŽUNGĻOS** (eksotiski piedzīvojumi, režisors **Jāks Kilmi**,studija *Lokomotīve*)

Indonēzijā uzņemta ģimenes filma. Divas māsas, Paula un Elizabete, kopā ar ģimeni pārceļas dzīvot eksotiskā valstī un ar sava jaunā drauga Ahima palīdzību laižas bīstamos un aizraujošos piedzīvojumos, lai džungļos atrastu Ziemassvētku vecīti.

Lomās – Rebeka Šuksta, Braiens Pablo Eskobars, Elizabete Liepa, Inga Alsiņa-Lasmane, Māris Olte u. c.